L’ecoparc mòbil de la EMTRE tornarà mensualment a Burjassot, en 2025
2025-07-24

Una de les tantes conseqüències que va portar amb si la devastadora DANA, ocorreguda a València el passat 29 d’octubre, va ser que nombrosos serveis que operen en l’àrea metropolitana de la ciutat, amb municipis altament afectats, es veren paralitzats. Un d’ells va ser el servei d’ecoparcs mòbils per a la recollida selectiva de residus gestionat per la EMTRE (Entitat Metropolitana per al Tractament de Residus) que, des de novembre, va quedar suspés.

Ara, amb l’inici de 2025, el servei queda restablit i un ecoparc mòbil de la EMTRE visitarà Burjassot, almenys, una vegada al mes i alguns mesos dos vegades, per a facilitar la recollida selectiva de residus domèstics a la ciutadania de Burjassot. La primera visita de l’ecoparc mòbil de 2025, serà del dilluns 13 al dimecres 15 de gener, en l’horari habitual, que és de 10.00 h a 14.00 h i de 16.00 a 19.00 h. La segona visita del mes, inclourà els seus últims dies, del 30 de gener a l’1 de febrer, sent l’horari del dissabte 1 de febrer, de 10.00 h a 14.00 h. La ubicació de l’ecoparc serà l’habitual, en l‘aparcament de Les Palmeres, al costat del Mercat Municipal.

L’objectiu dels ecoparcs mòbils és facilitar als ciutadans i ciutadanes de municipis que no tenen ecoparcs fixos, el correcte reciclatge d’aquells residus que es generen en l’àmbit domèstic i per als quals no existeixen, en la via pública, contenidors específics en els sistemes de recollida tradicional. En portar les deixalles domèstiques a l’ecoparc, s’evita el seu abocament incontrolat i es reduïx el volum d’escombraries que acaba en abocadors.

L’ecoparc mòbil que visita Burjassot està equipat amb contenidors per als diferents tipus de residus. Cal tindre en compte que, per exemple, s’admeten residus d’aparells elèctrics i electrònics de dimensions menors a un microones així com mobles de grandària xicoteta; s’accepten efectes embuatats com a mantes o edredons, però no matalassos i en cap cas s’admeten enderrocs.

Tota la informació referent a la xarxa d’ecoparcs mòbils i fixos existents en l’àrea metropolitana pot consultar-se en la pàgina web de la EMTRE.